section_heading: Nastanak
paragraph_text: Fred Silverman, zadužen za dnevni program na televizijskoj postaji CBS, došao je na ideju da se u sklopu subotnjega jutarnjeg programa počne prikazivati animirani serijal o tinejdžerima rokerima koji bi rješavali zagonetke, radi čega je kontaktirao producente Williama Hannu i Josepha Barberu. Tako su scenaristi Joe Ruby i Ken Spears te animator Iwao Takamoto dobili zadatak da sve osmisle. Njihova prva ideja bila je skupina petero tinejdžera (Geoff, Mike, Kelly, Linda, Lindin brat W.W.) i njihova psa Too Much, a svi zajedno zvali bi se Mystery Five, kao i cijeli serijal. Uskoro je određeno da će pas biti njemačka doga, a broj tinejdžera spušten je na četiri te su promijenjene njihove osobine i dana su im nova imena (redom Fred, Daphne, Velma, Shaggy; s tim da je Mike izbačen, a Shaggy nije Velmin brat). Silvermanu se svidio predložak, ali je odlučio naslov promijeniti u Who's S-S-Scared?, a sve je predstavio direktorima na CBS-u kao glavni subotnji jutarnji serijal za nadolazeću sezonu 1969./1970. Predsjednik CBS-a Frank Stanton, nakon što je vidio crteže, pomislio je da će cijeli serijal biti prestrašan za mlade gledatelje, pa Who's S-S-Scared? nije prošao. Zato je Silverman Rubyju, Spearsu i ostalima iz studija Hanna-Barbera predložio da ublaže strašne, a naglase komične elemente. Odustali su od ideje rock grupe i više pažnje pridali Shaggyju i njegovu psu Too Much. Silverman je jednom prilikom čuvši riječi „doo-be-doo-be-doo“ u pjesmi Strangers in the Night Franka Sinatre, odlučio preimenovati psa u Scooby Doo, kao i cijeli serijal u Scooby Doo, Where Are You! Ovoga puta serijal je odobren na CBS-u.